钦定古今图书集成/历象汇编/庶征典/第177卷 > 《皇太子贺白龙见表》崔融
## 钦定古今图书集成/历象汇编/庶征典/第177卷 > 《皇太子贺白龙见表》崔融

臣等言：伏见某官等奏称，“某月日，玉山宫西南王谷
上，有白龙见。”臣闻天地和平，圣人所以乘九五；帝王
符命，神物所以寤黎蒸。粤若皇家，既高居而远望；于
惟史阁，亦舒图而负玺。服星辰之冕，衮彩夺华虫；建
日月之旗，常文腾翠凤。出东方而据木，天下知春；临
北荒而御火，容光是烛。风雨顺，阴阳和，五谷登，百宝
用。岂孙氏所谓“出入应命，上下以时”，无道则处，有圣
则见矣。木火中星，长风季月，详乎《戴礼》，则帝喾乘龙
之时；校之《河图》，是黄轩梦龙之晦。裁金别宇，挻玉名
区，宫摸抗殿之基，山接陵阳之路，翩翩素翼，矫矫白
鳞，异彩霜封，风姿雪操。征邺城之故事，若下神祠；探
吴郡之遗尘，疑过象穴。臣闻感通之效，人事可寻；嘉
瑞之来，天心容察。地称王谷，先题王者之名；壤号玉
山，宝兆南山之固。天皇以帝出乎震，自天锺有德之
期；天后以致养乎《坤》，承天德西南之位。披图按牒，影
响合符。汉朝之出在上封，特其小者；晋国之来从京
兆，曾何足云？唯我后能得之，固前王所不逮。方使见
龙于甸，一人系年月之书，岂宜囿龙于池，百姓为朝
夕之观而已。臣业谢温文，观闻绝瑞，虽四灵为畜，未
足以舞之蹈之，而万国欢心，敢忘于美矣盛矣。不胜
凫藻之至。